 NA SAMMY WAWERU  KINARA wa Azimio la Umoja, Raila Odinga Ijumaa, Oktoba 13, 2023 hakufanikiwa kuzungumzia umati wa watu katika Tamasha za Jamii ya Turkana, zilizofanyika eneo la Lodwar kufuatia ghasia zilizozuka baadhi ya viongozi wakilalamikia Waziri Mkuu huyo wa zamani kuwatelekeza. Kilichoanza kama mzaha, kiliishia vijana kuzua fujo baadhi wakisemekana ‘kunyweshwa pombe na kundi la Bw Odinga’. Mambo yalichacha   pale Madiwani (MCA) walipopewa fursa kujitambulisha na kuhutubia umati. MCA wa Lodwar Mjini, Ruth Kuya aliposhika mikrofoni, alilaumu kiongozi huyo wa ODM aliyeungana na jamii ya Waturkana kusherehekea Tamasha za Kitamaduni za Jamii hiyo maarufu kama ‘Tobong’u Lore’ambazo zilishirikisha nyimbo, alimrushia Odinga cheche za maneno akilalamikia kuwapuuza. “Ile kitu ninasema, Raila anastahili kukaribishwa kama babu kwa hii eneo hili…Wajaluo na Waturkana ni kitu moja, wamekuja kwa ajili ya utamaduni lakini heshima ambayo imeingia ndiyo mbaya. Raila ninakuheshimu kama babu yetu. “Ninaongea kwa niaba yangu, nimekuwa nikiomba kukutana na wewe nikuambie maneno badala ya kusengenyana. Mimi nataka kukuambia sisi Waturkana tulikupenda kama Yesu na wewe ukatuchukia kama shetani,” Bi Ruth akasema. Mbunge mwakilishi huyo wa wadi, alilalamikia ODM kupuuza jamii ya eneo hilo licha ya kupata uungwaji mkubwa katika chaguzi, ukiwemo uchaguzi mkuu wa 2022. Aidha, alidai kwamba Bw Odinga anasambaza nyadhifa hususan za uteuzi kwa jamii zingine nchini na kukosa kutuza Waturkana. “Baadhi ya viongozi wa ODM Turkana wamekuwa wakihangaika na huwapi tikiti za uteuzi (akimaanisha kuwakilisha chama kwenye mabunge),” MCA huyo aliteta. Akionekana kuwa jasiri kukabiliana na Raila Odinga kimaneno, alimnyooshea kidole cha lawama akisema kiongozi huyo wa upinzani anajali maslahi yake binafsi kwa kumteua bintiye kuwa mmoja wa wabunge wa Bunge la Afrika Mashariki (EALA). Bi Winnie Odinga, bintiye Bw Odinga, ni kati ya wabunge wanaowakilisha Kenya EALA. MCA huyo wa chama tawala cha UDA, alilalamikia vijana kutoka jamii ya Waturkana kuendelea kuhangaika kwa sababu ya ukosefu wa kazi. “Tunapenda Ruto kwa sababu alipea Ekwe Ethuro kazi…Ningependa kuuliza, kwa ofisi yako wewe hutuandiki sisi…Hakuna siku Mturkana amepata uteuzi wa ubunge au hata useneta. ODM haijawahi inua Mturkana…Mimi siogopi; Mimi naogopa Mungu na stima,” Bi Ruth akachemka. Ziara ya Odinga eneo hilo ilijiri siku moja baada ya Rais William Ruto kushiriki tamasha za jamii hiyo. Bw Odinga analaumu Rais Ruto kwa yaliyomfika Turkana, akisema kwa muda mrefu amepata uungwaji mkono mkubwa na jamii hiyo. Alikuwa ameandamana na vinara wenza Azimio, wakiwemo aliyekuwa Waziri wa Ulinzi Eugene Wamalwa, mgombea mwenza katika uchaguzi wa 2022 Martha Karua na Gavana wa zamani Murang’a Mwangi Wa Iria.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  